《赋得月漉漉送方叔高作尉江南》
元代·雅琥

月漉漉，泥在水。送君归，几千里。泥在水，月不明。执君别，难为情。

漉漉见月，水深泥多。飘飘游子，岁暮如何？洞庭霜下，木落无波。

白云在望，鼓枻讴歌。念子之来，携书一束。兹焉言归，荣养以禄。

雄剑在匣，弨弓在箙。驰骋千里，毋尔局蹙。

作者简介：琥字正卿，可温人。尝家於衡鄂，登天历第。初名雅古，文宗御笔改为雅琥，授奎章阁参书。至元间，行中书，调选广西静江府同知。比上其名，中书正奏授高邮。时广西多寇盗，而琥母老，即移家归武昌待次。马中丞伯庸作序送之，朝士因各为歌诗以美其行，傅广文与砺有句云：“忽闻除书双及门，老亲白发生颜色。”後历官至福建盐运司同知。